གཞན་ཡང་བླ་ཆེན་དང་ཆོས་བརྒྱུད།དགོན་སྡེ།ལྷ་སྲུང་སོགས་མང་པོ་ཞིག་ལྕེ་རྩེ་རུ་ཡོད་ཀྱང་།དོན་དུ་ནང་ཁུལ་དགའ་མིན་དགའ་དོགས་ལ་བརྟེན་ནས་ཁྱོད་ཤི་ང་གསོན་གྱི་འཐབ་རྩོད་ཁོ་ན་ཡིན་པ་ལས།དམིགས་ཡུལ་དང་བསམ་བློའི་རྒྱབ་ལྗོངས་ཡག་པོ་ཡོད་པ་ཧ་ཅང་དཀོན།འོན་ཀྱང་བསམ་བློ་དེ་ལྟ་བུ་ཡོད་མཁན་ནི།གོ་སྒྲིག་སྣེ་ཁྲིད་པ་དག་ཡིན་པ་ལས།དེའི་རྗེས་སུ་འབྲངས་མཁན་གྱི་མི་སྣ་དཀྱུས་མ་ཕལ་མོ་ཆེ་མིན།མི་མང་དཀྱུས་མའི་ངོས་ནས་ཕལ་ཆེ་བ་རེ་བ་དང་ཡིད་ཆེས་ཀྱིས་རྗེས་སུ་འབྲངས་མཁན་འབའ་ཞིག་རེད་ཅེས་བརྗོད་ཀྱང་ཆོགལས་འགུལ་དེ་དག་གི་སྣེ་མོ་ན་ཡོད་མཁན་དག་གིས་དགོས་དམིགས་གཙོ་བོ་གོང་དུ་བརྗོད་པ་བཞིན།ནང་ཁུལ་གྱི་འབུར་འཇོམས་ཀྱི་བསམ་བློ་ཡིན་ཡང་།དེའི་ཞོར་དུ་སྒེར་གྱི་ཁེ་ཕན་ཡང་གཏན་ནས་ཡོད་ཀྱི་མ་རེད་ཅེས་བཤད་མི་ཐུབ་པ་ཞིག་རེད།གང་ལྟར་བཙན་བྱོལ་བོད་མི་གནད་ཡོད་དུ་འབོད་པ་མང་པོ་ཞིག་གིས་༧གོང་ས་མཆོག་ནི་གཞན་ལ་རྡུང་བྱེད་ཀྱི་ལག་ཆ་ཙམ་ལས།བླ་ན་མེད་པའི་མགོན་སྐྱབས་དང་རླབས་ཆེན་གྱི་དབུ་ཁྲིད་ཅིག་ཏུ་བརྩི་བཞིན་ཡོད་མེད་ཀྱང་དོགས་པ་ཟ་མི་འོས་པ་ཞིག་གཏན་ནས་མིན་སྙམ།